गलत जगह पर बना रपटा, रोज जान जोखिम में डाल सफर कर रहे लोग
रपटा बनने के बाद आठ गांव की समस्या कायम
ठेकेदार ने खुद की सुविधा देखकर रपटे का निर्माण कराया था। स्थल चयन गलत होने पर ग्रामीणों ने आपत्ति की थी, लेकिन संबंधित अफसरों ने उस समय ध्यान नहीं दिया इसलिए लाखों खर्च कर रपटा बनने के बाद आठ गांव के लिए आवागमन की समस्या बरकरार है। देवीराम आदिवासी, सरपंच हीरापुर
लोगों को जान की परवाह नहीं तो हम क्या करें
सरारी नदी पर पुल रेलवे की सुविधा के लिए बनाया है। पुल लोगों के चलने के लिए नहीं है। फिर भी रोजाना सैकड़ों लोग इससे गुजरते हैं। हादसे की आशंका तो रहती है,लेकिन जब लोगों को खुद अपनी जान की परवाह नहीं है तो विभाग क्या कर सकता है। सुखराम परिहार, स्टेशन मास्टर, गिरधरपुर
नैरोगेज रेल लाइन पर गिरधरपुर के पास बने सरारी पुल से निकलते ग्रामीण।
सरारी नदी रेल पुल की पटरी पर चलकर लोग तय करते हैं सफर
भास्कर संवाददाता | मानपुर
श्योपुर और कराहल ब्लॉक के 8 गांव के लोग दैनिक जरूरत की पूर्ति के लिए रोजाना जोखिमभरा सफर करते हैं। नैरोगेज रेल लाइन पर गिरधरपुर स्टेशन के पास सरारी नदी पर बने रेल पुल से प्रतिदिन करीब 800 लोग सफर के लिए अपनी जिंदगी दांव पर लगाते हैं। हालांकि ग्रामीणों की सुविधा के लिए शासन द्वारा वर्ष 2000-01 में सरारी नदी पर रपटे का निर्माण कराया गया था, लेकिन रपटे का स्थल चयन ही गलत हुआ था। जिस जगह रपटा बना है उस रास्ते से अपने घर तक जाने के लिए सरारी नदी के आसपास बसे ग्रामीणों को घर तक पहुंचने के लिए 2 से 3 किलोमीटर का अतिरिक्त फासला तय करना पड़ता है। चक्कर लगाने से बचने के लिए ग्राम, हीरापुर, गिरधरपुर, गोठरा, लाडपुरा, कल्याणपुरा, दुर्गापुरी, फूलदा, नसीरपुरा गांव के ग्रामीण रेल पुल से खतरे भरा सफर करते हैं। खास बात यह है कि सरारी नदी का यह रेल पुल लोगों के लिए चलने के लिए कतई नहीं बना है। पुल से बड़ी तादाद में लोगों की आवाजाही के चलते हादसे की आशंका से इनकार नहीं किया जा सकता है। लेकिन रेलवे विभाग सचेत नहीं है। स्टेशन मास्टर का कहना है कि जब लोगों को अपनी सुरक्षा की परवाह नहीं है तो हम क्या कर सकते हैं। वहीं हीरापुर के सरपंच का कहना है कि रपटा बनाते समय ग्रामीणों की आपत्ति के बाद भी संबंधित अफसरों ने मनमानी से काम कराया था।
पिलर के गेप और पटरी पर चलते समय खतरा
नैरोगेज रेल लाइन के गिरधरपुर के पास सरारी नदी का पुल लोगोंं के चलने के लिहाज से बनी बना है। करीब 300 मीटर लंबे इस पुल के पिलर के बीच 3 फीट का गेप है। राहगीर रेल पटरी और गेप के बीच एक एक कदम आगे बढ़ाते हैं। सिर पर सामान रखकर भी लोग इसी तरह पटरी पर चलते हैं। लोग मोटरसाइकिल और साइकिल के साथ भी इस पुल पर चलने से गुरेज नहीं करते हैं। पुल पर चलते समय राहगीर को संतुलन बिगड़ने की आशंका है। कभी भी गंभीर हादसा हो सकता है।
bho_Deva hin_Deva hin_Deva hin_Deva hin_Deva awa_Deva hin_Deva bho_Deva hin_Deva bho_Deva hin_Deva